VENDIM
Nr. 110, datë 19.5.2022

MBI MOSFILLIMIN E PROCEDURËS PËR LICENCIMIN E SHOQËRISË “TAMARA HYDRO ENERGY” SHPK, NË VEPRIMTARINË E PRODHIMIT TË ENERGJISË ELEKTRIKE NGA HEC “URA E TAMARËS”, I PËRBËRË NGA TRI HEC-e, HEC “KOZHNJË 1”, ME KAPACITET TË INSTALUAR 1900 kw, HEC “KOZHNJË 2”, ME KAPACITET TË INSTALUAR 1000 kw DHE HEC “TAMARA”, ME KAPACITET TË INSTALUAR 12088 kw, ME KAPACITET TOTAL TË INSTALUAR 14,988 kw

Në mbështetje të nenit 16 dhe nenit 37, pika 2, germa “a”, të ligjit nr. 43/2015, “Për sektorin e energjisë elektrike”, i ndryshuar, si dhe neneve 4, pika 1, germa “a”, 5, pika 1, germa “a” dhe nenit 10, pikat 3 dhe 7, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, e ndryshuar dhe nenit 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 19.5.2020, mbasi shqyrtoi relacionin e përgatitur nga Drejtoria e Licencimit, Autorizimeve dhe Mbikëqyrjes, me nr. 668 prot., datë 11.5.2022, “Mbi mosfillimin e procedurës për licencimin e shoqërisë ‘Tamara Hydro Energy’ sh.p.k., në veprimtarinë e prodhimit të energjisë elektrike”,
konstatoi se:
- Shoqëria “Tamara Hydro Energy” sh.p.k., me shkresën e protokolluar në ERE me nr. 571 prot., datë 15.4.2022, ka paraqitur kërkesën për licencim në veprimtarinë e prodhimit të energjisë elektrike, nga HEC “Ura e Tamarës”, i përbërë nga ndërtimi i tri HEC-ve, HEC “Kozhnjë 1”, me kapacitet të instaluar 1900 kw, HEC “Kozhnjë 2”, me kapacitet të instaluar 1000 kw dhe HEC “Tamara”, me kapacitet të instaluar 12088 kw, me vendndodhje në pellgun ujëmbledhës të lumit të Cemit të Vuklit, Bashkia Malësi e Madhe, qarku Shkodër. 
- Më datë 28.4.2022 ka mbërritur nëpërmjet postës elektronike mandat pagesa e aplikimit për t’u licencuar në veprimtarinë e prodhimit të energjisë elektrike e kryer nga shoqëria “Tamara Hydro Energy” sh.p.k.. Në të tilla kushte në mbledhjen e Bordit të datës 28.4.2022 (ku do të relatohej relacioni nr. 579/3 prot., datë 22.4.2022), duke qenë se nga shoqëria u dokumentua kryerja e pagesës së aplikimit, u vlerësua tërheqja nga rendi i ditës i relacionit të depozituar dhe vijimi me shqyrtimin e dosjes së aplikimit të shoqërisë “Tamara Hydro Energy” sh.p.k., duke konsideruar afat aplikimi pikërisht datën 28.4.2022, datën e kryerjes së pagesës për aplikim. 
- Dokumentacioni i këtij aplikimi është pjesërisht i plotësuar dhe më poshtë veçojmë dokumentacionin që mungon dhe atë të plotësuar pjesërisht:
Dokumentacioni juridik, administrativ dhe pronësor, neni 9, pika 2:
- germa “c” (vërtetimi për regjistrim dhe ekstrakt historik nga Qendra Kombëtare e Biznesit, QKB). 
Nuk është depozituar certifikata e regjistrimit  pranë QKB-së.
- germa “d” (vërtetimi nga Prokuroria dhe Gjykata për përfshirje ose jo në një proces penal të drejtuesve të shoqërisë). 
Mungojnë vërtetimet e Gjykatës së Rrethit Gjyqësor Tiranë dhe vërtetimet e Prokurorisë pranë Gjykatës së Shkallës së Parë Tiranë, përkatësisht për vetë shoqërinë dhe njërin prej administratorëve.
- germa “e” (struktura e ndërtimit dhe funksionimit administrativ të shoqërisë, sipas pozicioneve dhe profileve përkatëse. Në rastin e aplikimeve për licence prodhimi të energjisë elektrike kërkohet paraqitja e licencës për drejtues teknik elektrik); 
Shoqëria nuk ka depozituar strukturën e ndërtimit dhe funksionimit të saj dhe licencën  e drejtuesit teknik elektrik.
- germa “f” (marrëveshje koncensioni apo çdo formë tjetër e marrëveshjes në rastet e aplikueshme të lidhura me institucionet përgjegjëse të ngarkuara me ligj, në përputhje me kuadrin ligjor përkatës si dhe ndryshim të këtyre akteve);  
Shoqëria nuk ka përcjellë kontratën shtesë të koncesionit (nëse ka) të nënshkruar me MIE-n për ndryshimin e parametrave hidroenergjitike të HEC-eve, për nënshkrimin e së cilës ka rekomanduar edhe Grupi i Oponencës Teknike në raportin e tij.
- germa “g” (dokumente që vërtetojnë pronësinë e aplikuesit në zonat ku do të shtrihet projekti (certifikata pronësie, kontrata shitblerje, kontrata qiramarrje, akte dhurimi, kontrata premtim shitblerje, marrëveshje me subjekte private ose shtetërore që kanë në pronësi zonat ku shtrihet projekti për ato veprimtari që përdorin asete të paluajtshme etj.); 
Shoqëria nuk ka depozituar dokumentacion që vërteton pronësinë për zonën ku do të shtrihet projekti dhe në rast riaplikimi brenda afateve ligjore duhet të bëjë me dije si ka vijuar komunikimi respektiv me bashkinë Malësi e Madhe për pajisjen me certifikatë pronësie dhe më tej nënshkrimin e kontratës për dhënien në përdorim të zonës ku do të shtrihet projekti i HEC-eve. Nëse disponohet dokumentacion i përditësuar rreth këtij rregullimi, shoqëria duhet ta depozitojë në ERE.
Dokumentacioni financiar dhe fiskal, neni 9, pika 3:
- germa “c” (dokumente që vërtetojnë aftësinë ose mbështetjen financiare të aplikuesit, ku shprehen qartë vlerat monetare për financimi dhe struktura e financimit (financim i vetë aplikuesit, kredi bankare, donacion, të tjera).
Konstatohet se mungojnë dokumentet që vërtetojnë aftësinë ose mbështetjen e saj financiare, ku shprehen qartë vlerat monetare për financim dhe struktura e financimit për projektin e HEC-eve “Kozhnje 1”, “Kozhnje 2” dhe “Tamara”.
[bookmark: _GoBack]Dokumentacioni teknik për HEC, neni 9, pika 4.1.1 
- germa “a” (të dhëna teknike për HEC-et “Kozhnje 1”, “Kozhnje 2” dhe “Tamara”).
Mungojnë të dhënat në lidhje me vitin e ndërtimit dhe datën e fillimit të operimit për të tri HEC-et “Kozhnje 1”, “Kozhnje 2” dhe “Tamara”.
- germa “c” (oponenca teknike e projektit).
Konstatohet mungesë e oponencës teknike të kryer për projektin e zbatimit të hartuar përpara nënshkrimit të kontratës së koncesionit të formës BOT (ndërtim – operim – transferim) për ndërtimin e hidrocentralit “Ura e Tamarës”, me nr. 186 REP., nr. 101 KOL., datë 15.1.2019.
- germa “e” (miratimi i projektit të zbatimit nga MIE).
Konstatohet mungesë e miratimit të MIE-s për oponencën teknike të kryer për projektin e zbatimit të hartuar përpara nënshkrimit të kontratës së koncesionit të formës BOT (ndërtim – operim – transferim) për ndërtimin e hidrocentralit “Ura e Tamarës” me nr. 186 REP., nr. 101 KOL., datë 15.1.2019. 
Dhe po ashtu edhe mungesë e miratimit të MIE-s për oponencën teknike nr. 14/5 prot, datë 27.5.2020, të kryer për projektin e zbatimit të HEC-eve “Kozhnje 1”, “Kozhnje 2” dhe “Tamara” të shoqërisë koncesionare “Tamara Hydro Energy” sh.p.k., në të cilën është rekomanduar nga AKBN-ja edhe nënshkrimi i një kontrate shtesë koncesioni.
 Leje nga institucione të tjera, neni 9, pika 4.1.5.
- germa “a” (miratimi i pikës së lidhjes me sistemin).
Shoqëria nuk ka depozituar miratimin përkatës të pikës së lidhjes se HEC-eve me sistemin elektroenergjitik. 
- germa “b” (leja e përdorimit të ujit). 
Shoqëria nuk ka depozituar leje të përdorimit të burimit ujor për tri HEC-et për të cilat kërkon licencim.
- Në lidhje me mungesën e dokumentacionit të sipërcituar, do të njoftohet subjekti që në rast se paraqet aplikimin e ri sipas kërkesave të nenit 10, pika 7, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, e ndryshuar, brenda 1 muaji nga marrja e vendimit për mosfillimin e procedurës për shqyrtimin e aplikimit, dokumentacioni i paraqitur për aplikimin e mëparshëm dhe pagesa për aplikim do të konsiderohet i vlefshëm për aplikimin e ri.  
Për gjithë sa më sipër, Bordi i ERE-s 

VENDOSI:

1. Të mos fillojë procedurën për licencimin e shoqërisë “Tamara Hydro Energy” sh.p.k., në veprimtarinë e prodhimit të energjisë elektrike nga HEC-et “Kozhnjë 1”, me kapacitet të instaluar 1900 kw, HEC “Kozhnjë 2”, me kapacitet të instaluar 1000 kw dhe HEC “Tamara”, me kapacitet të instaluar 12088 kw, me kapacitet total të instaluar 14,988 kw, për një afat 30-vjeçar.
2. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të bordit në rast se ka siguruar prova të reja që mund ta çojnë bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

